**Proiect**

**REPUBLICA MOLDOVA**

**PARLAMENTUL**

**LEGE Nr. \_\_\_\_  
din\_\_\_ \_\_\_\_\_\_\_\_\_\_ 201\_**

**privind crearea şi menţinerea nivelului minim al stocurilor**

**petroliere**

Parlamentul adoptă prezenta Lege organică.

Prezenta Lege transpune parţial Directiva nr. 2009/119/CE a Parlamentului European şi a Consiliului din 14 septembrie 2009 privind obligaţia statelor membre de a menţine un nivel minim de rezerve de ţiţei şi/sau produse petroliere, publicată în Jurnalul Oficial al Uniunii Europene nr. L 211 din 9 octombrie 2009.

# CAPITOLUL I

# DISPOZIŢII GENERALE

## **Articolul 1.** Scopul legii şi sfera de aplicare

1. Scopul prezentei legi este crearea unui cadru juridic general necesar pentru asigurarea unui nivel ridicat de siguranță în aprovizionarea cu produse petroliere prin intermediul unor mecanisme viabile, transparente, nediscriminatorii şi proporționale, bazate pe crearea, menținerea și gestionarea unui nivel minim al stocurilor petroliere, precum şi prin instituirea mecanismelor procedurale de intervenție şi de remediere a unei eventuale penurii de amploare în aprovizionarea cu produse petroliere.
2. Sub incidența prezentei legi cad:

a) crearea, stocarea și menţinerea stocurilor petroliere, inclusiv a stocurilor de urgență şi stocurilor specifice;

b) verificarea, monitorizarea şi supravegherea stocurilor petroliere;

c) utilizarea, reînnoirea şi restabilirea stocurilor petroliere;

d) raportarea privind crearea, stocarea, menţinerea, utilizarea, reînnoirea şi restabilirea stocurilor petroliere.

## **Articolul 2**. Noţiuni principale.

În sensul prezentei Legi, următoarele noțiuni principale semnifică:

***accesibilitate din punct de vedere fizic -*** măsuri de localizare și transport al stocurilor petroliere destinate asigurării punerii în circulație sau livrării efective către utilizatorii finali și piețe în intervale de timp și condiții care să conducă la atenuarea problemelor de aprovizionare care ar fi putut surveni;

***acord bilateral*** - acord interguvernamental specific care prevede permiterea creării stocurilor de urgență ale Republicii Moldova pe teritoriul oricărui stat care sunt Părţi ale Comunității Energetice. Acordul bilateral poate fi utilizat pentru stocurile fizice și delegate;

***aditivi***  - substanțe, altele decît hidrocarburile, care se adaugă la sau se amestecă cu un produs în scopul de a-i modifica proprietățile;

***an de referință*** - an calendaristic pe baza căruia se colectează datele de consum sau datele referitoare la importurile nete, date care intră în calculele efectuate în scopul stabilirii nivelului stocurilor care trebuie menținute și, respectiv, a nivelului stocurilor deținute efectiv la un anumit moment;

***biocarburant*** - combustibil lichid sau gazos utilizat pentru transport și produs pe bază de biomasă, biomasa fiind fracția biodegradabilă a produselor, deșeurilor și reziduurilor provenite din agricultură (atît substanțe vegetale, cît și animale), din silvicultură și din industriile conexe acesteia, precum și fracția biodegradabilă a deșeurilor industriale și municipale;

***buncăr maritim internațional*** - cantități de combustibili furnizate navelor, indiferent de pavilion, care sunt angajate în navigația internațională, care se poate desfășura pe mare, pe lacuri și pe căi navigabile interioare și în apele de coastă. Nu se iau în considerare:

a) consumul navelor angajate în navigația internă. Distincția între navigația internă și cea internațională trebuie stabilită în funcție de portul de plecare și portul de sosire, și nu în funcție de pavilionul sau de naționalitatea navei;

b) consumul navelor de pescuit;

c) consumul forțelor militare;

***consum intern*** - totalul cantităților de resurse, calculate în conformitate cu articolul 4, alineatul (5) din prezenta lege, furnizate atît pentru utilizare în sectoarele energetici, precum și în alte scopuri și care include livrările către sectorul de prelucrare, precum și livrările către industrie, transport, consumatori casnici și alte sectoare pentru consum final, precum și consumul propriu al sectorului energetic (cu excepția combustibilului de rafinării);

***colectare accidentală*** - intrarea în posesie, în mod aleatoriu, a unor date specifice privind instrucţiunile interne, tehnice, ale unui participant la piaţa produselor petroliere reglementată prin Legea privind piaţa produselor petroliere;

***crearea stocurilor*** - activitatea operatorului economic privind achiziţionarea de produse petroliere necesare de a fi menţinute în stoc şi stocarea acestora în depozitele de stocare;

***criză locală*** - întrerupere în alimentare cu produse petroliere la nivel de țară sau întrerupere în alimentare cu gaze naturale în rezultatul căreia apare necesitatea schimbării destinaţiei combustibilului, cum ar fi utilizarea produselor petroliere drept combustibil pentru producţia de energie;

***depozit de stocare*** *-* rezervoare/instalaţii cu infrastructura și facilitățile necesare pentru stocarea produselor petroliere, autorizate în condiţiile legii;

***disfuncționalitate majoră în aprovizionare*** - scădere substanțială și bruscă în aprovizionarea cu țiței sau cu produse petroliere intervenită în Republica Moldova sau în Comunitatea Energetică, indiferent dacă a condus sau nu la o decizie internațională de punere în circulație de stocuri de petrol;

***entitate centrală de stocare*** - organism sau servici, creat sau desemnat pentru exercitarea competenței de a acționa în vederea achiziționării, menținerii și vânzării de stocuri de petrol, inclusiv stocuri de urgență și stocuri specifice;

***livrări interne brute observate*** - livrări observate de produse petroliere finite, provenind din surse primare (de exemplu rafinării, uzine de amestecare etc.) către piața internă. Această cifră poate fi diferită de cifra calculată din cauza, de exemplu, a diferențelor de câmp de aplicare și/sau a diferențelor de definire în sisteme de înregistrare diferite;

***operator economic*** - persoană juridică ce desfășoară activitatea de import și comercializare cu ridicata a produselor petroliere, în conformitate cu licența eliberată în baza Legii privind reglementarea prin licențiere a activității de întreprinzător și a Legii privind piața produselor petroliere;

***operator de stocare*** - persoană juridică ce dispune de depozite de stocare autorizate şi care, în temeiul unui contract cu operatorul economic sau cu Agenţia reezerve materiale, prestează serviciul de stocare a produselor petroliere deținute de către aceștia;

***parte a Comunităţii Energetice*** - parte semnatară a Tratatului Comunităţii Energetice, precum şi Uniunea Europeană şi statele sale membre;

***produse petroliere*** – produsele din petrol şi derivatele lui, precum: gaz de rafinărie (nelichefiat), etan, gaze petroliere lichefiate (GPL), nafta, benzină auto, benzină de aviație, benzină tip Jet Fuel (nafta tip Jet Fuel sau JP4), kerosen tip Jet Fuel, alte tipuri de kerosen, motorină (păcură distilată), motorină pentru transporturi, motorină pentru încălzire și alte utilizări, păcură (cu conținut atît scăzut, cît și ridicat de sulf), white spirit și benzine speciale (SBP), lubrifianți, bitum, unsori consistente și cocs de petrol;

***reînnoirea stocurilor***  - activitate de înlocuire a unor cantităţi de produse petroliere ajunse la limita termenului orientativ de păstrare îndelungată sau cu risc de depreciere calitativă ori de uzură morală pe timpul păstrării, realizată prin schimb de produse sau prin operaţiuni de vînzare-cumpărare;

***restabilirea stocurilor***  - activitate de readucere a stocurilor la nivelul inițial ca rezultat al diminuării lor în urma deblocării acestora, a lichidării deficitului creat în urma perisabilităţii în perioada păstrării, a prelevărilor de probe efectuate, şi din alte cauze care au dus la diminuarea stocurilor;

***situaţie de urgenţă deosebită*** – situaţie care cauzează întrerupere în aprovizionarea cu ţiţei şi/sau produse petroliere în rezultatul unor calamităţi naturale, dezastre, conflicte;

***situaţie excepţională*** – situație creată de o disfuncționalitate majoră în aprovizionarea cu produse petroliere, de o situaţie de urgenţă deosebită sau de o criză locală pe piaţa produselor petroliere;

***stoc delegat*** - stoc petrolier obligatoriu, deținut în cadrul unui contract în beneficiul unui operator economic de o altă persoană juridică, pentru o perioadă definită de timp, care poate fi pus în circuit doar de către operatorul economic respectiv;

***stocarea produselor petroliere*** - introducere a produselor petroliere în depozitele de stocare şi menținerea acestora în condiții tehnologice adecvate, asigurîndu-se permanent cantitatea și calitatea corespunzătoare pentru utilizarea lor;

***stocuri petroliere*** - stocuri de produse energetice, inclusiv de ţiţei, de materii prime de rafinărie și de alte hidrocarburi şi produse petroliere;

***stocuri de urgență*** - stocuri petroliere care corespund nivelului minim de rezerve pe care operatorii economici sînt obligaţi să le mențină în conformitate cu articolele 3 și 12 din prezenta lege;

***stocuri comerciale -*** stocuri petroliere deținute de operatorii economici, fără ca prezenta lege să impună obligația de menținere a acestora;

***stocuri specifice*** - stocuri petroliere aflate în proprietatea statului, create, administrate şi gestionate de Agenţia rezerve materiale, în conformitate cu prezenta lege;

***tarif plafon de stocare*** - echivalentul costului maxim care poate fi aplicat operatorilor economici pentru serviciul de stocare prestat de către operatorii de stocare sau de alţi operatori economici, în bază de contract;

# CAPITOLUL II

# STOCURILE PETROLIERE ȘI OBLIGAȚIA DE CREARE

## **Articolul 3.** Obligaţia de creare a stocurilor de urgență

(1) În conformitate cu prezenta lege se instituie obligaţia de a asigura la nivel naţional, crearea şi menținerea ulterioară în permanență a unor stocuri de urgență care să corespundă cel puţin cu nivelul cantităţii aferente importului net mediu zilnic pentru 90 zile sau a consumului intern mediu zilnic pentru 61 zile, în funcție de faptul care dintre cele două cantități este mai mare.

(2) Stocurile de urgență pot fi create din stocurile de urgenţă şi stocurile specifice şi se constituie separat din rezerve de stat, din rezerve militare, precum şi din orice alt tip de rezerve petroliere, create pe teritoriul țării.

(3) Stocurile de urgență nu pot fi utilizate în scopuri comerciale sau în alte scopuri decît în cazul situaţiilor excepţionale, în modul și termenele stabilite în hotărîrea Guvernului, aprobată în conformitate cu articolul 20 din prezenta lege.

## **Articolul 4.** Calculul obligaţiilor de stocare

(1) Media zilnică a importurilor nete rezultă din raportul dintre valoarea medie a echivalentului în țiței al importului produselor petroliere din anul calendaristic precedent, care se determină în baza metodei stabilite în alineatul (3) din prezentul articol şi numărul de zile din anul calendaristic respectiv.

(2) Media zilnică a consumului intern rezultă din raportul dintre valoarea medie a echivalentului în ţiţei al consumului intern zilnic din anul calendaristic precedent, care se determină în baza metodei prevăzute în alineatului (5) din prezentul articol şi numărul de zile din anul calendaristic respectiv.

(3) Echivalentul în ţiţei al importurilor nete în anul calendaristic precedent se calculează după metoda următoare: Se calculează suma importurilor nete de produse energetice, precum de țiței, GNL,de materie primă pentru rafinării și de alte hidrocarburi, definite în anexa 1 la prezenta lege, cu ajustarea rezultatului în funcţie de eventualele modificări ale stocurilor şi scăzînd randamentul nafta de 4 procente (sau, dacă randamentul mediu al nafta pe teritoriul naţional depăşeşte 7 procente, se scade consumul real net de nafta sau randamentul mediu al nafta). La această sumă se adaugă importurile nete de produse petroliere, definite în anexa 2, cu excepția nafta, ajustate în funcţie de modificările stocurilor şi înmulţite cu coeficientul 1,065.

(4) În cazul în care cantităţile de petrol şi produse petroliere menţionate în alineatul (3) din prezentul articol au fost depuse spre depozitare în zone libere sau în depozite vamale, ele sunt considerate importate abia după efectuarea formalităţilor de import. Transportul în sau din alte locuri de pe teritoriul naţional este considerat echivalentul importului sau exportului.

(5) Echivalentul în ţiţei al consumului intern se calculează prin aplicarea unui factor multiplicator de 1,2 la consumul intern. Consumul intern se stabilește prin însumarea livrărilor interne brute observate agregate, doar pentru următoarele produse: benzină auto, benzină de aviație, carburant turboreactor tip benzină (petrol turboreactor tip nafta sau JP4), carburant turboreactor tip kerosen, petrol lampant, motorină/carburant diesel (păcură distilată), păcură (cu conținut ridicat de sulf și cu conținut redus de sulf), definite în anexa 2 la prezenta lege. Buncărele maritime internaționale nu se includ în acest calcul.

(6) Biocarburanţii, precum şi aditivii vor fi luaţi în considerare la calculul mărimii stocurilor produselor petroliere numai dacă se află în amestec cu respectivele produse petroliere. În cazul în care pentru un produs procentajul de masă al biocarburanţilor depăşeşte procentajul de masă al produselor bazate pe uleiuri minerale, atunci pentru calculul mărimii stocului se va lua în considerare numai cota de produs pe bază de uleiuri minerale.

## **Articolul 5.** Calculul stocurilor petroliere menţinute

(1) În calculul stocurilor petroliere menţinute se includ stocurile petroliere de benzină auto, benzină de aviație, carburant turboreactor tip benzină (petrol turboreactor tip nafta sau JP4), carburant turboreactor tip kerosen, petrol lampant, motorină/carburant diesel (păcură distilată), păcură (cu conținut ridicat de sulf și cu conținut redus de sulf) şi se calculează echivalentul în ţiţei al acestora prin aplicarea factorului multiplicator de 1,2.

(2) În calculul stocurilor petroliere menţinute se iau în consideraţie stocurile de pe teritoriul ţării, precum şi cele situate într-o altă ţară care sunt Părţi ale Comunităţii Energetice, în baza acordurilor bilaterale, şi care sunt păstrate după cum urmează:

1. în rezervoarele rafinăriilor;
2. în terminalele de încărcare;
3. în rezervoarele de alimentare a conductelor;
4. în șalande;
5. în petrolierele care staționează în port;
6. în buncărele navelor de navigație interioară;
7. în fundul tancurilor de stocare;
8. sub formă de stocuri circulante;
9. de către marii consumatori în temeiul obligațiilor legale.

(3) În situația în care nivelurile stocurilor de urgenţă şi ale stocurilor specifice se calculează separat, stocurile petroliere indicate în alineatul (2), literele d) - i din prezentul articol, nu pot intra în calculul nivelurilor stocurilor specifice.

(4) În calculul stocurilor petroliere nu pot intra sub nici o formă:

a) petrolul brut care nu a fost încă produs, și;

b) cantitățile deținute:

1. în conducte;
2. în vagoane-cisternă;
3. în buncărele navelor de navigație maritimă;
4. în benzinării și în punctele de comercializare cu amănuntul;
5. de către consumatori;
6. în petrolierele aflate în larg;
7. sub formă de stocuri militare.

(5) La calculul stocurilor petroliere menţinute se aplică o reducere de 10 procente la toate cantităţile incluse în calcul cu excepția stocurilor specifice, în situaţia în care stocurile specifice sau categoriile de stocuri specifice se calculează separat de stocurile de urgenţă.

(6) Biocarburanţii şi aditivii vor fi luaţi în calculul cantităţilor menţinute efectiv în stoc în cazul în care au fost adăugaţi în respectivele produse petroliere, corespunzător specificaţiilor. Biocarburanţii şi aditivii vor fi luaţi în considerare şi atunci când sunt destinaţi adăugării în produsele petroliere, deţinute în scopul îndeplinirii obligaţiilor de creare a stocurilor petroliere, şi sunt stocate în aceleaşi depozite de stocare. În acest caz biocarburanţii vor fi luaţi în considerare până la volumul în care pot fi adăugaţi, conform specificaţiilor, în produsele petroliere existente.

(7) Cantitățile de produse petroliere menţinute nu pot intra în calculul stocurilor decît o singură dată.

# CAPITOLUL III

# COMPETENŢE ADMINISTRATIVE ŞI DE MONITORIZARE A STOCURILOR

## **Articolul 6.** Atribuțiile Guvernului.

(1) Pentru asigurarea realizării obligaţiei privind crearea şi menţinerea în permanenţă a stocurilor de urgență, Guvernul:

1. asigură securitatea aprovizionării ţării cu produse petroliere, inclusiv prin stabilirea direcţiilor prioritare şi a politicilor de stat în acest domeniu;
2. aprobă Regulamentul privind situaţiile excepţionale pe piaţa produselor petroliere, planurile de urgenţă şi măsurile organizatorice necesare de a fi aplicate în cazul apariţiei de situaţii excepţionale;
3. stabileşte anual, în baza calculelor efectuate de Agenţia națională pentru reglementare în energetică, modalitatea de transpunere către operatorii economici a obligaţiei de creare şi de menţinere a stocurilor de urgenţă, perioada de creare, structura sortimentală şi nivelul acestora;
4. decide cu privire la crearea şi menţinerea unor stocuri specifice de produse petroliere, stabileşte tipurile de produse petroliere, sortimentul, nivelul, numărul de zile de creare a stocurilor specifice, perioada de creare şi de menţinere, precum şi sursele de finanţare a acestora;
5. aprobă dezvoltarea capacităţilor de depozitare a produselor petroliere, proprietate de stat şi asigură sursele de finanţare ale acestora;
6. decide, în cazul apariţiei de situaţii excepţionale, în privinţa deblocării şi a punerii în circulaţie totale sau parţiale a stocurilor de urgenţă şi a celor specifice de produse petroliere;
7. impune restricții generale sau specifice asupra consumului de produse petroliere, în funcție de deficitele estimate, inclusiv prin atribuirea aprovizionării cu produse petroliere cu prioritate pentru anumite categorii de consumatori;
8. creează sau desemnează entitatea centrală de stocare şi stabileşte atribuţiile acesteia.

## **Articolul 7.** Atribuţiile organului central de specialitate al administraţiei publice în domeniul energeticii.

Atribuţiile organului central de specialitate al administraţiei publice în domeniul energeticii sînt următoarele:

a) elaborează şi promovează politica de stat şi direcţiile prioritare în domeniul produselor petroliere, inclusiv cu privire la menţinerea stocurilor de urgență;

b) elaborează şi prezintă Guvernului spre aprobare Regulamentul privind situaţiile excepţionale pe piaţa produselor petroliere, planurile de urgenţă şi măsurile organizatorice necesare de a fi aplicate în cazul apariţiei de situaţii excepţionale;

c) elaborează, promovează şi monitorizează implementarea actelor normative în domeniul produselor petroliere;

d) propune Guvernului, în caz de necesitate, crearea de stocuri specifice;

e) elaborează şi prezintă Guvernului, anual, până la 31 martie, un raport cu privire la stocurile de urgenţă şi stocurile specifice create şi menţinute pe parcursul anului precedent, în baza informaţiilor prezentate de Agenţia naţională pentru reglementare în energetică şi Agenţia rezerve materiale;

f) administrează proprietatea de stat în domeniul produselor petroliere, inclusiv a depozitelor de stocare a produselor petroliere;

g) promovează, în limitele competenţei, relaţiile internaţionale în domeniul produselor petroliere, inclusiv în legătură cu crearea şi menţinerea stocurilor de urgență, precum și referitor la asigurarea accesibilității şi disponibilității acestora la nivelul Comunității energetice;

h) prezintă la solicitare, organismelor internaționale, în baza acordurilor internaționale încheiate, rapoarte şi informații cu privire la stocurile de urgență, precum și referitor la stocurile specifice, dacă acestea din urmă au fost constituite. Datele cu caracter sensibil referitoare la localizarea stocurilor petroliere pot rămâne nedivulgate.

## **Articolul 8.** Atribuţiile autorităţii publice centrale de reglementare, monitorizare şi supraveghere a stocurilor petroliere

1. Autoritatea publică centrală de reglementare investită cu competenţe de reglementare, monitorizare şi supraveghere a stocurilor petroliere este Agenţia naţională pentru reglementare în energetică (denumită în continuare *Agenţie)*.
2. Agenţia îşi exercită competenţa în mod imparţial, transparent şi nediscriminatoriu în conformitate cu prevederile prezentei legi, cu Legea cu privire la energetică şi cu Legea privind piaţa produselor petroliere.
3. În domeniul reglementării, monitorizării şi al supravegherii stocurilor petroliere, Agenţia are următoarele atribuţii:

a) elaborează și aprobă acte normative de reglementare cu privire la crearea, stocarea, înregistrarea, ținerea evidenţei, reînnoirea, restabilirea, verificarea, monitorizarea şi supravegherea stocurilor petroliere, precum şi Regulamentul privind eliberarea autorizaţiilor pentru activitatea de stocare a produselor petroliere;

b) eliberează autorizaţii pentru desfăşurarea activităţii de stocare a produselor petroliere destinate stocurilor de urgenţă şi stocurilor specifice, desfăşurată de operatorii de stocare;

c) elaborează și aprobă metodologia pentru determinarea, aprobarea și aplicarea tarifelor plafon pentru serviciile de stocare, prestate de operatorii de stocare şi de către operatorii economici, determină, aprobă şi monitorizează aplicarea tarifelor plafon pentru serviciul de stocare, prestate de operatorii de stocare şi de către operatorii economici;

d) efectuează şi prezintă anual Guvernului calculul cu privire la nivelul minim al stocurilor de urgență necesare de a fi menţinute de către Republica Moldova integral şi pe fiecare operator economic şi tip de produs petrolier, în parte;

e) monitorizează îndeplinirea de către operatorii economici a obligațiilor impuse de Guvern privind crearea stocurilor de urgenţă;

f) efectuează, în conformitate cu prezenta Lege și Legea privind controlul de stat asupra activității de întreprinzător, controale la operatorii economici şi la operatorii de stocare pentru a verifica localizarea stocurilor de urgenţă menţinute, inclusiv nivelul cantitativ, sortimental şi calitativ al acestora, precum şi pentru a verifica respectarea de către aceștia a cerinţelor privind reînnoirea, utilizarea și reintegrarea stocurilor de urgență, accesibilitatea şi disponibilitatea deblocării şi a punerii acestora în circulație în orice moment în caz de situaţie excepţională;

g) verifică corectitudinea informațiilor din registrele, rapoartele, şi documentele prezentate de operatorii economici, de operatorii de stocare, precum și a altor informaţii prezentate de aceștia în legătură cu stocurile petroliere menţinute;

h) creează şi ţine un registru detaliat şi actualizat cu privire la stocurile de urgenţă menţinute de către operatorii economici, care trebuie să conţină, în special, informaţii cu privire la localizarea precisă a depozitelor de stocare în care sunt păstrate stocurile de urgență, cantităţile de produse petroliere stocate, proprietarii stocurilor şi natura acestora, prin referire la categoriile indicate în prezenta lege;

i) verifică respectarea, de către operatorii economici, de operatorii de stocare a obligației privind păstrarea pentru o perioadă de cel puțin 5 ani, a registrelor evidenţelor, a statisticilor, a datelor și a altor documente ce conțin informații cu privire la stocurile de urgenţă;

j) anual, pînă la 10 februarie, prezintă organului central de specialitate al administraţiei publice în domeniul energeticii un rezumat al registrului stocurilor de urgenţă, în care sunt marcate cantitățile, natura stocurilor de urgență și tipurile de produse petroliere incluse în registrul stocurilor de urgență în ultima zi al anului calendaristic precedent, precum şi o copie integrală a registrului stocurilor de urgenţă;

k) întocmește în conformitate cu articolul 10 din prezenta Lege şi transmite organului central de specialitate al administraţiei publice în domeniul energeticii, informații statistice cu privire la localizarea, nivelul și structura stocurilor de urgenţă;

l)constată contravenţii cu respectarea prevederilor Codului contravențional şi aplică sancţiuni financiare în cazurile stabilite în prezenta lege și cu respectarea procedurii stabilite în Legea cu privire la energetică.

(4) Întru realizarea atribuţiilor sale în condiţii de imparţialitate, transparenţă şi nediscriminare, precum şi în scopul asigurării unui proces efectiv în crearea şi menţinerea stocurilor de urgenţă a produselor petroliere, Agenţia va crea un Comitet consultativ constituit, pe bază de paritate, din reprezentaţii Agenţiei, organului central de specialitate al administraţiei publice în domeniul energeticii, operatorilor economici cu importuri mari şi operatorilor economici cu importuri mici de produse petroliere, în cadrul căruia se vor examina şi evidenţia măsurile necesare de a fi realizate pentru asigurarea creării şi menţinerii în permanenţă a stocurilor de urgenţă, în conformitate cu prevederile prezentei legi şi în cel mai eficient mod. Membrii Consiliului consultativ sunt obligaţi să îşi administreze sarcinile nepartinic şi să păstreze discreţie în cazul în care, în cadrul sarcinilor lor, iau cunoştinţă cu informaţii ce conţine secret comercial sau personal.

(5)Operatorii economici, operatorii de stocare sunt obligați să asigure accesul angajaților Agenţiei, responsabili pentru monitorizarea, supravegherea și verificarea stocurilor petroliere, inclusiv pentru efectuarea controalelor, la sediile juridice, la depozitele de stocare a produselor petroliere, la documentele şi informaţiile cu privire la importul și consumul intern al produselor petroliere şi referitor la stocurile petroliere pe care le mențin.

(6) Angajații Agenţiei sunt obligați să se abțină de la divulgarea informațiilor oficiale cu accesibilitate limitată, care le-au fost transmise și/sau pe care le-au colectat în temeiul prezentului articol.

(7) Orice date cu caracter personal observate sau dezvăluite în conformitate cu prezentul articol nu pot fi colectate, iar în caz de colectare accidentală se distrug imediat şi necondiţionat.

(8) Cheltuielile Agenției, necesare pentru îndeplinirea obligațiilor impuse prin prezenta lege, se includ în bugetul anual al acesteia şi se acoperă din contul plăților regulatorii aplicate de Agenție față de operatorii economici, în conformitate cu prevederile Legii cu privire la energetică.

## **Articolul 9.** Atribuţiile Agenţiei rezerve materiale

În cazul în care, în conformitate cu prevederile articolului 6 din prezenta lege, Guvernul decide cu privire la crearea de stocuri specifice, Agenţia rezerve materiale exercită următoarele atribuții:

a) achiziţionează, în baza licitaţiilor de achiziţii publice, cantităţile de produse petroliere necesare pentru crearea stocurilor specifice la nivelurile stabilite prin hotărîre de Guvern;

b) asigură crearea, stocarea, gestionarea, menţinerea, reînnoirea și restabilirea stocurilor specifice, în condiţii de siguranţă;

c) inventariază lunar stocurile specifice şi comunică organului central al administrației publice în domeniul energeticii și Agenției, până la data de 15 a lunii, informații cu privire la nivelul, locaţia şi structura stocurilor specifice menţinute în luna anterioară;

d) creează şi ţine un registru detaliat şi actualizat cu privire la stocurile specifice, care trebuie să conțină, în special, informații cu privire la localizarea precisă a depozitelor de stocare în care sunt păstrate stocurile specifice, cantităţile de produse petroliere stocate, şi natura acestora, prin referire la categoriile indicate în prezenta lege;

e) anual, pînă la 10 februarie, prezintă organului central de specialitate al administraţiei publice în domeniul energeticii și Agenției un rezumat al registrului stocurilor specifice, în care sunt marcate cantitățile, natura stocurilor specifice și tipurile de produse petroliere incluse în registrul stocurilor specifice în ultima zi al anului calendaristic precedent, precum şi o copie integrală a registrului stocurilor specifice;

f) asigură păstrarea, pentru o perioadă de cel puțin 5 ani, a tuturor registrelor, evidenţelor, datelor, statisticilor şi a altor documente ce conțin informații cu privire la stocurile specifice;

g) informează organul central al administrației publice în domeniul energeticii și Agenţia referitor la orice modificare care poate afecta nivelul, structura şi locaţia stocurilor specifice;

h) întocmește în conformitate cu articolul 11 din prezenta Lege şi transmite organului central de specialitate al administraţiei publice în domeniul energeticii, informații statistice cu privire la localizarea, nivelul și structura stocurilor specifice;

i) asigură, în orice moment, în condiţiile legii, accesibilitatea şi disponibilitatea stocurilor specifice de a fi puse în circulaţie pentru utilizarea lor în situaţii excepţionale, în conformitate cu hotărîrea respectivă a Guvernului.

## **Articolul 10.** Informații statistice cu privire la stocurile de urgenţă

(1) În ultima zi a fiecărei luni calendaristice, Agenţia întocmeşte și prezintă organului central de specialitate al administraţiei publice în domeniul energeticii, pentru fiecare categorie de produse, informații statistice cu privire la nivelul stocurilor de urgenţă, pe care Republica Moldova le deține efectiv, calculate pe baza numărului de zile de importuri nete de produse petroliere sau pe baza numărului de zile de consum intern de produse petroliere, în funcție de criteriul care trebuie aplicat în conformitate cu articolul 3 din prezenta lege. Informațiile statistice indică în mod obligatoriu motivele exacte ale opțiunii de calculare a nivelului stocurilor pe baza numărului de zile de importuri sau pe baza numărului de zile de consum, cu precizarea metodei de calcul utilizate în conformitate cu articolul 5 din prezenta lege.

(2) Dacă unele dintre stocurile incluse în calculul nivelului stocurilor de urgență sunt menținute în afara teritoriului național, informațiile statistice trebuie să conțină detalii exacte cu privire la stocurile de urgență menținute de statele care sunt Părţi ale Comunităţii Energetice sau de entităţile centrale de stocare, precum și referitor la faptul dacă stocurile respective sunt menținute în baza unei solicitări de delegare formulate de unul sau de mai mulți operatori economici sau dacă acestea sunt menținute la solicitarea proprie sau a entității sale centrale de stocare.

(3) Informațiile statistice cu privire la stocurile de urgență trebuie să indice date cu privire la totalitatea stocurilor menținute pe teritoriul naţional în numele altor state care sunt Părţi ale Comunităţii Energetice sau a entităților centrale de stocare, existente în ultima zi a fiecărei luni calendaristice și defalcate pe categorii de produse.

## **Articolul 11**. Informații statistice cu privire la stocurile specifice

(1) Agenţia rezerve materiale întocmește și prezintă organului central de specialitate al administraţiei publice în domeniul energeticii şi Agenţiei, pentru fiecare categorie de produse, informații statistice cu privire la stocurile specifice existente, în ultima zi a fiecărei luni calendaristice, cu indicarea cantităților și a numărului de zile de consum mediu din anul calendaristic de referință pe care le reprezintă aceste stocuri. Dacă unele dintre stocurile specifice sunt menținute în afara teritoriului naţional, informațiile statistice trebuie să indice detalii cu privire la stocurile specifice menținute de statele care sunt Părţi ale Comunităţii Energetice sau de entităţile centrale de stocare, precum și referitor la faptul dacă stocurile îi aparțin integral statului sau se află total sau parțial în proprietatea entității centrale de stocare, în cazul în care a fost creată o astfel de entitate.

(2) Informațiile statistice cu privire la stocurile specifice trebuie să indice date referitor la stocurile specifice situate pe teritoriul naţional, dar care aparțin altor state care sunt Părţi ale Comunităţii Energetice sau entităților centrale de stocare, inclusiv cu menţionarea cantităţilor de stocuri specifice deţinute.

(3) Informațiile statistice vizate la alineatele (1) și (2) din prezentul articol se prezintă în decursul primelor 5 zile din luna calendaristică care urmează lunii la care se referă datele conținute.

(4) Informațiile statistice se transmit fără întârziere la cererea serviciilor Comisiei. Astfel de cereri pot fi formulate în termen de maximum 5 ani de la data la care se referă datele solicitate.

**CAPITOLUL IV**

**STOCURILE DE URGENŢĂ ȘI STOCURILE SPECIFICE**

## **Articolul 12**. Crearea şi menținerea stocurilor de urgență

(1) Obligația de creare şi menținere a stocurilor de urgenţă, stabilită în articolul 3 din prezenta lege revine operatorilor economici, care trebuie să achiziționeze, să stocheze, să reînnoiască şi să mențină în permanență aceste stocuri.

(2) Operatorii economici sunt obligaţi să constituie şi să mențină stocuri de urgență a următoarelor produse petroliere:

a) benzină auto;

b) motorină/carburant diesel (păcură distilată);

c) carburant turboreactor de tip kerosen;

(3) Modalitatea de îndeplinire de către operatorii economici a obligației de creare şi de menţinere a stocurilor de urgenţă, perioada de creare, structura sortimentală şi nivelul acestora se aprobă anual prin hotărâre de Guvern, în baza calculelor efectuate de Agenţie în conformitate cu prevederile prezentei legi.

(4) Obligația de creare şi de menţinere a stocurilor de urgenţă, determinate în conformitate cu prevederile articolelor 4 şi 5 din prezenta lege, se realizează de către operatorii economici din surse proprii. Cheltuielile suportate de operatorii economici în acest sens se recuperează prin intermediul preţurilor de comercializare a produselor petroliere, calculate în conformitatea cu Metodologia formării şi aplicării preţurilor la produsele petroliere, aprobată de Agenţie în temeiul Legii privind piaţa produselor petroliere.

(5) Stocurile de urgenţă se constituie în fiecare an şi se menţin timp de 365 de zile de la data creării, iar termenele limită de creare a stocurilor de urgență sunt stabilite în articolul 22 din prezenta lege.

(6) Obligaţia de creare a stocurilor de urgenţă se realizează şi prin menţinerea unor stocuri de componente, cu condiţia că acestea sunt stocate în aceleaşi depozite de stocare şi este asigurat faptul că acestea pot fi amestecate imediat, fără prelucrare, într-un produs petrolier care să corespundă specificaţiilor.

(7) Biocarburanţii şi aditivii se iau în calculul cantităţilor menţinute efectiv în stoc în cazul în care au fost adăugaţi în respectivele produse petroliere, corespunzător specificaţiilor. Biocarburanţii şi aditivii se iau în considerare şi atunci când sunt destinaţi adăugării în produsele petroliere, deţinute în scopul îndeplinirii obligaţiei de creare şi de menţinere a stocurilor de urgenţă, şi sunt stocaţi în aceleaşi depozite de stocare. În acest caz, biocarburanţii vor fi luaţi în considerare până la cantitatea în care pot fi adăugaţi, conform specificaţiilor, în produsele petroliere existente.

(8) Stocurile de urgenţă care sunt deţinute de operatorii economici nu pot face obiectul unei garanţii reale sau al executării silite.

## **Articolul 13.** Operatorii economici

(1) Operatorii economici au următoarele obligaţii:

* 1. să efectueze, din surse proprii, dezvoltarea şi întreţinerea în condiţii de siguranţă a capacităţilor proprii de depozitare necesare pentru crearea şi menţinerea stocurilor sale de urgenţă sau să asigure, în baza contractelor de lungă durată, păstrarea stocurilor sale de urgenţă în depozitele de stocare al altor operatori economici sau operatori de stocare;
  2. să achiziţioneze produse petroliere în cantităţile necesare pentru crearea stocurilor de urgenţă, în condițiile și termenele stabilite în prezenta lege;
  3. să mențină, în condițiile legii, și să asigure siguranța şi gestionarea stocurilor atît din punct de vedere cantitativ cât şi calitativ;
  4. să inventarieze lunar stocurile de urgenţă create şi să asigure reînnoirea şi reintegrarea acestora în condiţiile legi;
  5. să raporteze Agenţiei, pînă la date de 15 a lunii, referitor la nivelul, locaţia şi structura sortimentală a stocurilor de urgenţă, precum şi a stocurilor comerciale menţinute în luna anterioară;
  6. să creeze şi să menţină un registru detaliat şi actualizat al tuturor stocurilor de urgenţă pe care le deţin, care să cuprindă în special toate informaţiile privind localizarea exactă şi nivelul stocurilor menţinute, pe fiecare tip de produs petrolier;
  7. să asigure păstrarea, pentru o perioadă de cel puţin 5 ani, a tuturor registrelor, datelor, evidenţelor, şi a altor documente cu privire la stocurile de urgenţă;
  8. să creeze condiţiile necesare şi să asigure accesul la toate depozitele în care sunt păstrate stocurile de urgenţă şi stocurile comerciale pentru efectuarea controalelor de către Agenţie şi să ofere asistenţă persoanelor autorizate de aceasta în legătură cu efectuarea verificărilor necesare, precum şi să pună la dispoziţie toate documentele şi registrele referitoare la stocurile de urgenţă şi cele comerciale;
  9. să asigure faptul că stocurile sale sunt disponibile şi în orice moment vor fi puse în circulaţie pentru utilizarea acestora în caz de situaţie excepțională, în conformitate cu decizia Guvernului;
  10. să informeze lunar Agenţia şi să obţină avizul acesteia pentru orice modificare care poate afecta nivelul, structura şi locaţia stocurilor de urgenţă;
  11. să transmită Agenţiei, în termen de cel mult 5 zile de la o eventuală solicitare a acesteia, informaţia ce ţine de crearea şi menţinerea stocurilor de urgenţă şi a celor comerciale.

(2) În vederea îndeplinirii obligațiilor care îi revin, operatorul economic este în drept să delege sau să transfere altor operatori economici sau entități centrale de stocare sarcinile de creare şi de menţinere a stocurilor de urgenţă, la libera sa alegere, în conformitate cu prevederile articolelor 17-18 din prezenta lege.

(3) În cazul în care în perioada următoare de creare a stocurilor de urgenţă se anticipează o majorare a obligaţiei de creare şi de menţinere a stocurilor de urgenţă, operatorul economic trebuie să asigure anticipat realizarea acestei majorări, în măsura în care acest lucru este posibil din punct de vedere economic. Totodată, majorarea stocurilor pentru perioada următoare nu poate depăşi termenul de 31 martie al anului pentru care se majorează stocurile.

(4) În cazul în care stocurile de urgență deţinute de un operator economic depăşesc obligaţia de creare şi de menţinere a stocurilor de urgenţă cu mai mult de 5 procente, operatorul economic poate pune în circulație cantitatea care depăşeşte cele 5 procente. În cazul în care stocurile de urgență deţinute de un operator economic depăşesc obligaţia de creare şi de menţinere a stocurilor de urgenţă cu mai puţin de 5 procente, punerea în circulație a unor cantităţi din stoc este posibilă numai cu acordul Agenției. Totodată, înainte de punerea în circulație a unor cantităţi din stocurile de urgenţă în conformitate cu prezentul alineat, operatorii economici trebuie să ia în considerare evoluţia estimată a obligaţiei de creare şi de menţinere a stocurilor de urgenţă, conform datelor din anul calendaristic în curs.

## **Articolul 14.** Crearea de stocuri specifice

(1) Guvernul, la propunerea organului central de specialitate al administraţiei publice în domeniul energeticii, poate impune crearea şi menţinerea unui nivel minim al stocurilor specifice, calculat în număr de zile de consum. În acest caz, stocurile specifice se creează şi se menţin de către Agenţia rezerve materiale, iar hotărîrea Guvernului trebuie să stabilească, în special:

a)tipul produselor petrolierepentru care se creează stocuri specifice**;**

b)nivelul stocurilor ce urmează a fi create;

c) perioada de menţinere a stocurilor specifice, care trebuie să fie nu mai puţin de un an de zile;

d) perioada de creare a stocurilor specifice;

e)cheltuielile necesare Agenției rezerve materiale şi sursele de finanţare destinate creării, stocării, reînnoirii, reîntregirii şi administrării stocurilor specifice.

(2)Stocurile specifice create de Agenţia rezerve materiale sunt proprietatea statului şi nu pot face obiectul unei garanţii reale sau al executării silite.

(3) La crearea stocurilor specifice urmează să se ţină cont de faptul că, pentru un an de referință, stabilit în conformitate cu articolul 22, alineat (4) din prezenta lege și reieşind din tipul produselor petroliere din care se formează stocurile specifice, echivalentul în țiței al cantităților consumate în ţară trebuie să reprezinte cel puţin 75 % din consumul intern, calculat în conformitate cu metoda stabilită în articolul 4 din prezenta lege.

(4) Fiecare dintre categoriile de produse petroliere pe care statul se angajează să le mențină trebuie să corespundă unui anumit număr de zile de consum zilnic mediu măsurat pe baza echivalentului în țiței al acestora calculat în conformitate cu prevederile articolului 3 din prezenta lege, pentru anul de referință, stabilit în articolul 22, alineat (4) din prezenta lege. şi

(5) În cazul în care cantitatea stocurilor specifice menținute este suficientă pentru cel mult 30 de zile de consum, organul central de specialitate al administraţiei publice în domeniul energeticii indică în raportul anual, întocmit în conformitate cu articolul 7 din prezenta lege, informaţia analitică referitor la măsurile luate în vederea garantării și a verificării disponibilității și a accesibilității din punct de vedere fizic a stocurilor specifice lor, precum şi măsurile luate în legătură cu asigurarea monitorizării modului de utilizare a acestor stocuri în cazul unor perturbări în aprovizionarea cu produse petroliere.

(6)În cazul în care stocurile specifice sunt păstrate în amestec cu alte stocuri petroliere deţinute, stocurile combinate pot fi deplasate, proporţional cu cantitatea care reprezintă stocurile specifice şi cu informarea organului central de specialitate al administraţiei publice în domeniul energeticii şi a Agenţiei.

# CAPITOLUL V

# STOCAREA PRODUSELOR PETROLIERE. DELEGAREA ŞI TRANSFERUL SARCINILOR

## **Articolul 15.** Stocarea produselor petroliere.

(1)Produsele petroliere destinate creării stocurilor de urgență şi a stocurilor specifice se vor stoca doar în depozitele de stocare care aparţin statului, operatorilor economici sau operatorilor de stocare autorizaţi.

(2) Depozitele de stocare destinate păstrării stocurilor de urgenţă şi a stocurilor specifice trebuie să corespundă cerinţelor tehnice şi de securitate stabilite în conformitate cu legea privind securitatea industrială a obiectelor industriale periculoase;

(3) Agenţia rezerve materiale, operatorii economici sunt obligaţi să dezvolte capacităţi proprii necesare pentru crearea și menținerea stocurilor de urgenţă, a stocurilor specifice sau să asigure, în bază de contract, stocarea acestora în depozitele altor operatori economici sau operatori de stocare care dispun de depozite de stocare autorizate.

(4) Dezvoltarea capacităților de stocare a produselor petroliere de către operatorii economici şi de către operatorii de stocare se va efectua de către aceştia din surse proprii. Operatorii economici îşi recuperează cheltuielile aferente din contul prețurilor de comercializare a produselor petroliere aplicate, iar operatorii de stocare prin aplicarea tarifului pentru serviciul de stocare, aplicat în conformitate cu prezenta lege.

(5) În măsura în care este economic fezabil, operatorii economici și operatorii depozitelor de stocare trebuie să-şi orienteze capacităţile de stocare în funcţie de structura regională de consum a acestora.

(6) Operatorii economici şi operatorii de stocare asigură faptul că stocurile de urgenţă menţinute sunt integrale, disponibile în orice moment şi accesibile din punct de vedere fizic şi că acestea vor fi scoase din depozite doar în cazurile excepţionale declarate prin hotărîre de Guvern, excepţii fiind cazurile de reînnoire a stocurilor în condiţiile prezentei legi.

(7) Operatorii economici şi operatorii de stocare efectuează identificarea, înregistrarea contabilă şi controlul stocurilor menţinute, astfel încât acestea să poată fi verificate oricând, inclusiv în cazul în care stocurile sale petroliere sunt amestecate cu stocuri ale unor terţi.

(8) În cazul produselor petroliere importate pentru crearea stocurilor de urgență și a stocurilor specifice, proprietarii de depozite, care au preluat produsele petroliere respective în depozitele lor, sunt obligaţi să prezinte Agenţiei, în scris, pentru fiecare lună calendaristică, până la sfârşitul lunii următoare, informaţii despre operatorii economici sau despre companiile din afara teritoriului țării, care au pus la depozitare produsele petroliere, precum şi despre data, tipul, cantitatea și localizarea depozitului în care au fost stocate produsele petroliere respective.

(9) Depozitele de stocare în care se păstrează stocurile de urgenţă şi stocurile specifice nu pot face obiectul unei garanţii reale sau al executării silite.

**Articolul 16.** Operatorii de stocare

(1) Operatorii de stocare sunt în drept să presteze operatorilor economici și Agenției rezerve materiale, servicii de stocare a stocurilor de urgenţă şi stocurilor specifice doar în baza autorizației pentru desfășurarea activității de stocare, eliberată de Agenţie în conformitate cu prezenta lege.

(2) Pentru obţinerea autorizaţiei pentru desfăşurarea activităţii de stocare, solicitantul este obligat să întrunească următoarele condiţii:

* 1. să fie înregistrat în Republica Moldova şi să prezinte document confirmativ în acest sens;
  2. să deţină un depozit de stocare a produselor petroliere, care corespunde cerinţelor tehnice în conformitate cu legea privind securitatea industrială a obiectelor industriale periculoase.

1. Procedura de eliberare a autorizaţiei pentru desfăşurarea activităţii de stocare, precum şi cazurile şi procedura de prelungire, de reperfectare, de suspendare, de reluare a valabilităţii şi de retragere a autorizaţiei pentru desfășurarea activității de stocare sunt reglementate în Legea privind reglementarea prin autorizare a activităţii de întreprinzător.
2. Operatorii de stocare prestează servicii de stocare operatorilor economici şi Agenţiei rezerve materiale în baza tarifelor negociabile, dar care nu pot depăşi tariful plafon aprobate de Agenţie în conformitate cu metodologia tarifară, aprobată în prealabil, în conformitate cu articolul 8 din prezenta lege.
3. Operatorii de stocare sunt obligaţi să prezinte Agenţiei, în termenele şi în condiţiile stabilite de prezenta lege şi de actele normative de reglementare aprobate de Agenţie în conformitate cu prezenta lege, rapoarte, inclusiv raportul cu privire la activitatea desfăşurată pe piaţa gazelor naturale, precum şi altă informaţie solicitată de Agenţie, necesară ei în exercitarea atribuţiilor, conform legii.
4. Operatorii de stocare îndeplinesc obligaţiile stabilite în prezenta lege.

## **Articolul 17.** Delegări

(1) În vederea îndeplinirii obligațiilor care îi revin, operatorul economic este în drept să delege total sau parțial obligațiile de stocare, la libera sa alegere, unuia din următorii operatori:

(a) unei sau mai multor entități centrale de stocare, care îşi desfăşoară activitatea în Republica Moldova sau în cadrul altor state care sunt Părţi ale Comunităţii Energetice şi care și-au exprimat deja dorința de a deține astfel de stocuri, cu condiția că delegarea respectivă se efectuează în baza unor acorduri bilaterale şi sunt autorizate în prealabil de către Agenţie, precum și de către toate statele pe teritoriile cărora vor fi păstrate stocurile petroliere respective;

(b) operatorilor economici din străinătate care dispun de stocuri în exces sau care au capacitate de stocare disponibilă în afara teritoriului Republicii Moldova sau pentru care sunt menținute stocuri pe teritoriul Comunității Energetice, cu condiția că o astfel de delegare se efectuează în baza unor acorduri bilaterale şi este autorizată în prealabil de către Agenţie, precum și de către toate statele care sunt Părţi ale Comunităţii Energetice, pe teritoriile cărora vor fi păstrate stocurile petroliere respective;

(c) altor operatori economici din Republica Moldova care au stocuri în surplus sau care dispun de capacități de stocare disponibile, cu condiția că delegarea respectivă a fost autorizată în prealabil de Agenţie.

(2) Obligaţiile delegate în conformitate cu alineatul (1) din prezentul articol nu pot face obiectul subdelegării, iar orice modificare sau prelungire a unei delegări menţionate în alineatul (1), litera c) se consideră o nouă delegare.

(4) Pentru delegarea de către operatorii economici a obligaţiilor ce le revin, în afara teritoriului național se aplică în mod corespunzător prevederile articolului 18, alineatul (3) din prezenta lege.

(5) Delegarea obligaţiilor de către un operator economic nu modifică și nici nu scutesc operatorii economici de obligațiile ce le revin conform prezentei legi şi nici nu îi exonerează de responsabilitate pentru neîndeplinirea sau pentru îndeplinirea defectuoasă a acestora.

## **Articolul 18**. Transferul de sarcini privind administrarea stocurilor petroliere

(1) Operatorii economici sunt în drept să transfere către alți operatori, pe o perioadă determinată, sarcini care se referă la administrarea stocurilor lor. Transferul de sarcini se va efectua doar cu acordul organului central de specialitate al administraţiei publice în domeniul energeticii și al Agenției. Operatorii economici cărora le-au fost transferate sarcinile privind administrarea stocurilor petroliere în conformitate cu prezentul articol nu sunt în drept să le transmită către alți operatori.

(2) Transferul de sarcini, modificarea sau extinderea unui transfer de sarcini privind administrarea stocurilor petroliere care sunt păstrate într-o altă ţară, Parte a Comunității Energetice, poate fi efectuat doar în cazul existenței unor acorduri bilaterale și după obţinerea acordului prealabil al organului central de specialitate al administraţiei publice în domeniul energeticii, al Agenţiei, precum şi al ţărilor, care sunt Părţi ale Comunităţii Energetice, pe teritoriul cărora sunt păstrate stocurile petroliere în cauză.

(3) În acest caz cererea privind obţinerea acordului de la organul central de specialitate al administraţiei publice în domeniul energeticii şi de la Agenţie trebuie să conţină informaţii cu privire la:

a) proprietarul şi locaţia de depozitare a stocurilor petroliere cu indicarea adreselor concrete;

b) produsele petroliere depozitate;

c) cantităţile pe fiecare produs petrolier depozitat;

d) perioada de depozitare

(4) La cererea privind obţinerea acordului Agenţiei se anexează declaraţia, pe propria răspundere, a proprietarului depozitului care îşi asumă obligaţia de a oferi acces reprezentanţilor Agenţiei pentru efectuarea controalelor în legătură cu stocurile depozitate.

## **Articolul 19.** Păstrarea stocurilor pentru alţi deţinători de stocuri petroliere

(1) Operatorii economici și operatorii de stocare pot păstra stocuri petrolirere pentru companii și entități al altor state care sunt Părţi ale Comunităţii Energetice, în baza acordurilor bilaterale şi cu condiţia obţinerii acordului prealabil al organului central de specialitate al administraţiei publice în domeniul energeticii, al Agenţiei şi al statului, Parte a Comunităţii Energetice, pentru care sunt păstrate stocurile petroliere respective.

(2) Operatorii economici și operatorii de stocare, care sunt dispuși să depoziteze stocurile obligatorii ale altor operatori economici din țară sau din alte state care sunt Parte a Comunităţii Energetice, sunt obligaţi să publice în mod continuu, în condiţii obiective, transparente şi nediscriminatorii informaţii complete, pe tipuri de produse petroliere ce pot fi stocate, cu privire la cantităţile de produse petroliere ce pot fi stocate și referitor la condițiile de depozitare.

(3) Pentru stocurile din zonele libere şi pentru depozitele vamale, alineatul (1) din prezentul articol se aplică numai după întocmirea formalităţilor vamale.

# CAPITOLUL VI

# DEBLOCAREA STOCURILOR PETROLIERE. RĂSPUNDEREA OPERATORILOR ECONOMICI ŞI A OPERATORILOR DE STOCARE

## **Articolul 20.** Deblocarea și punerea în circulaţie a stocurilor petroliere

(1) Stocurile petroliere create și menținute pe teritoriul Republicii Moldova, precum și cele menținute, în condițiile legii, în afara țării, pot fi deblocate și puse în circulație doar în baza hotărârii de Guvern aprobată în acest sens.

(2) Hotărârea Guvernului cu privire la deblocarea și punerea în circulație a stocurilor de urgenţă se aprobă în conformitate cu planurile de urgenţă şi măsurile organizatorice aprobate, în legătură cu survenirea unor situaţii excepţionale, precum și în următoarele cazuri:

a) pentru prevenirea unor deranjamente eminente în alimentarea cu produse petroliere sau pentru remedierea unor deranjamente deja provocate;

b) în calitate de măsură de protecţie împotriva unui regres brusc şi considerabil al livrărilor de produse petroliere în țară, sau către unul sau mai multe state care sunt Parte a Comunităţii Energetice, indiferent dacă acesta a dus la o decizie internaţională de punere în circulaţie a stocurilor sau nu;

c) ca reacţie imediată în cazuri de urgenţă extremă sau pentru remedierea unor situaţii de criză locală;

d) în alte cazuri în conformitate cu acordurile internaţionale la care Republica Moldova este parte.

(3) La aprobarea hotărârii de Guvern cu privire la deblocarea şi punerea în circulaţie a stocurilor petroliere trebuie să se ţină cont de siguranţa alimentării cu produse petroliere pe plan internaţional, la nivel regional, la nivel de țară și în zonele deservite de operatorii economici.

(4) În situațiile indicate în alineatul (2) din prezentul articol, Guvernul este în drept să decidă cu privire la deblocarea şi punerea în circulaţie a stocurilor petroliere, în totalitate sau doar parţial, şi să reducă temporar cantitatea stocurilor de urgenţă ce urmează a fi menţinute. În acelaşi context, Guvernul poate impune operatorilor economici să efectueze livrări către anumiţi beneficiari, în măsura în care acest lucru este necesar pentru a se asigura aprovizionarea populaţiei, a unor instituţii publice sau a unor ramuri ale economiei naționale cu produse petroliere şi servicii vitale.

(5) În cazul survenirii unor deranjamente sau crize locale, deblocarea stocurilor de urgenţă poate fi restrânsă doar la anumiți operatori economici sau la anumite depozite de stocare.

(6) În cazul deblocării și al punerii în circulaţie a stocurilor petroliere, Guvernul stabilește termenul pentru restabilirea acestora, în conformitate cu obligațiile prevăzute în prezenta lege. Stocurile petroliere deblocate se pun în circulaţie la preţurile practicate pe piaţa produselor petroliere.

(7) Hotărîrea Guvernului cu privire la deblocarea şi punerea în circulaţie a stocurilor se abrogă de îndată ce sunt eliminate motivele care au justificat aprobarea acesteia.

(8) Stocurile petroliere care sunt păstrate în Republica Moldova, în condițiile prezentei legi, pentru un alt stat care este Parte a Comunităţii Energetice pot fi deblocate doar de statul pentru care sunt depozitate. Stocurile petroliere respective nu pot face obiectul unei garanţii reale sau al executării silite.

## **Articolul 21.** Răspunderea operatorilor economici şi a operatorilor de stocare

(1) Operatorii economici şi operatorii de stocare poartă răspundere pentru neîndeplinirea sau pentru îndeplinirea necorespunzătoare a obligaţiilor stabilite prin prezenta lege, precum şi prin actele normative aprobate de Guvern şi cele de reglementare aprobate de Agenţie în condiţiile stabilite în prezenta lege.

(2) Dacă Agenţia constată încălcarea de către operatorii economici a prevederilor prezentei Legi, precum şi a actelor normative aprobate de Guvern şi cele de reglementare aprobate de Agenţie, aceasta iniţiază procedura contravenţională în condiţiile şi în termenele stabilite în Codul contravenţional.

(3) În cazurile prevăzute în alineatul (4) din prezentul articol, Agenţia aplică operatorilor economici şi operatorilor de stocare sancţiuni financiare, cu respectarea procedurii stabilite în Legea cu privire la energetică.

(4) În temeiul prezentei Legi, Agenția aplică prin hotărâre, sancțiuni financiare după cum urmează:

a) pentru nerespectarea obligațiilor prevăzute în articlolul 13, alineatul (1), literele b), c), d), e), h) și i) şi art 16 alineatul (1) se aplică o amendă de la 3 % la 5 % din cifra de afaceri;

b) pentru nerespectarea obligațiilor prevăzute în articlolul 13 , alineatul (1) literelea f), g), j) și k), precum și obligațiilor prevăzute în articolul 15, alineatele (6) – (8) şi articolul 16 alineatele (4) şi (5) se aplică o amendă de la 0,5 la 1,0 % din cifra de afaceri.

(5) Cifra de afaceri la care se aplică amenda reprezintă totalul veniturilor obținute de operatorii economici de la activitatea desfășurată pe piața produselor petroliere în perioada de constatare a contravenției.

# CAPITOLUL VIII

# DISPOZIȚII FINALE ȘI TRANZITORII

## **Articolul 22.** Dispoziţii finale şi tranzitorii

(1) Prezenta lege se pune în aplicare începînd cu 1 ianuarie 2021.

(2) Până la intrare în vigoare a prezentei legi operatorii economici și operatorii de stocare urmează să întreprindă măsurile necesare pentru a asigura dezvoltarea capacităților de stocare suficiente pentru a îndeplini obligaţia de creare şi de menţinere a stocurilor de urgenţă în conformitate cu prezenta lege.

(3) Obligația privind crearea și menținerea stocurilor de urgenţă, în conformitate cu articolul 3, alineatul (1) din prezenta lege urmează să fie realizată de operatorii economici pînă la 31 decembrie 2022. Îndeplinirea de către operatorii economici a obligației privind crearea și menținerea stocurilor de urgență se va asigura în următoarele etape:

a) pînă la 31 decembrie 2020 – la nivelul aferent importului net mediu zilnic pentru 30 zile sau la nivelul consumului intern mediu zilnic pentru 20 zile ;

b) pînă la 31 decembrie 2021 - la nivel aferent importului net mediu zilnic pentru 60 zile sau la nivelul consumului intern mediu zilnic pentru 40 zile;

c) pînă la 31 decembrie 2022 - la nivel aferent importului net mediu zilnic pentru 90 zile sau la nivelul aferent consumului intern mediu zilnic pentru 61 zile.

(4) Primul termen limită de creare a stocurilor de urgenţă de către operatorii economici este 31 decembrie 2020 cu obligaţia menţinerii acestora în decurs de 365 de zile de la data creării. După 1 ianuarie 2022 termenul de creare (suplinire) a stocurilor de urgenţă este de pînă la 31 martie al fiecărui an în curs, cu termenul de menținere de 365 zile.

(5) Pînă la 1 ianuarie 2021, Guvernul:

a) va prezenta Parlamentului propuneri referitor la aducerea legislației în vigoare în concordanță cu prezenta lege;

b) va aprobă Regulamentul privind situaţiile excepţionale pe piaţa produselor petroliere, planurile de urgenţă şi măsurile organizatorice necesare de a fi aplicate în cazurile apariţiei unor situaţii excepţionale pe piaţa produselor petroliere;

c) va aproba nivelurile minime de stocuri de urgenţă ce urmează a fi create şi menţinute, pe fiecare tip de produs petrolier și operator economic.

(6) Pînă la intrarea în vigoare a prezentei legi, Agenția va elabora, aproba și publica actele normative de reglementare privind crearea, stocarea, ţinerea evidenței, aplicarea prețurilor și tarifelor, efectuarea de inspecții, verificări, monitorizare și supraveghere a stocurilor petroliere.

**Anexa 1**

|  |  |  |
| --- | --- | --- |
| Produs energetic | | Definiție |
| 1. | Țiței | Țițeiul este un tip de petrol mineral de origine naturală, care conține un mestec de hidrocarburi și impurități asociate, precum sulful. Se găsește în stare lichidă în condiții normale de temperatură și presiune de suprafață, iar caracteristicile fizice (densitate, vâscozitate etc.) sunt foarte variabile. Această categorie include condensatele extrase din gazele asociate sau neasociate din zăcăminte sau perimetre de exploatare, unde este amestecat cu țițeiul comercial. |
| 2. | LGN | LGN-urile sunt hidrocarburi lichide sau lichefiate obținute din gaz natural în instalații de separare sau de prelucrare a gazului. Printre lichidele care provin din gaz natural se numără etanul, propanul, butanul (normal și isobutanul), pentanul, isopentanul și pentanul plus (denumit uneori benzină naturală sau condensat de uzină). |
| 3. | Materii prime pentru rafinării | Materiile prime pentru rafinării constau în petrol prelucrat care urmează să fie prelucrat suplimentar (de exemplu păcură distilată direct sau motorină în vid) fără amestecare. După o prelucrare suplimentară, urmează să fie transformate într-una sau mai multe componente și/sau produse finite. Această definiție se aplică, de asemenea, retururilor din petrochimie pentru rafinării (benzină de piroliză, fracții C4, fracții de motorină și păcură). |
| 4. | Alte hidrocarburi | Această categorie include țițeiul sintetic obținut din nisipuri asfaltice, uleiurile minerale extrase din șisturile bituminoase etc., lichidele obținute din lichefierea cărbunelui, în urma transformării gazului natural în benzină, hidrogenul și uleiurile emulsionate (de exemplu Orimulsion).  Această rubrică nu include producția de șisturi bituminoase |

**Anexa 2**

|  |  |  |
| --- | --- | --- |
| Produs energetic | | Definiție |
| 1. | Benzina auto | Constă într-un amestec de hidrocarburi ușoare care au temperatura de distilare între 35 oC și 215 oC. Este utilizată drept combustibil pentru motoarele cu aprindere ale vehiculelor de transport terestru. Benzina auto poate conține aditivi, compuși oxigenați și amelioratori ai cifrei octanice, inclusiv compuși ai plumbului, precum TEP sau TMP.  Această categorie include componentele de amestec ale benzinei auto (cu excepția aditivilor/compușilor oxigenați), de exemplu alchilații, izomerații, reformații, benzina de cracare, destinați utilizării ca benzină auto finisată. |
| 2. | Benzina de aviație | Este o benzină special preparată pentru motoarele cu piston ale avioanelor, cu o cifră octanică adecvată acestui tip de motoare, cu o temperatură de îngheț de – 60 oC și un interval de distilare de obicei între 30 oC și 180 oC. |
| 3. | Benzină tip Jet Fuel (nafra tip Jet Fuel sau sau JP4) | Această categorie include toate hidrocarburile ușoare utilizate de turbomotoarele avioanelor, care se distilează între 100 oC și 250 oC și se obțin prin amestecarea kerosenului și a benzinei sau a naftei în așa fel încât concentrația de compuși aromatici să nu depășească 25 % din volum și presiunea de vapori să fie între 13,7 kPa și 20,6 kPa. |
| 4. | Kerosen tip Jet Fuel | Distilat utilizat de turbomotoarele avioanelor. Are aceleași caracteristici de distilare între 150 oC și 300 oC (în general până la 250 oC) și același punct de aprindere ca și kerosenul. În plus, are caracteristici specifice (precum temperatura de îngheț), care sunt stabilite de Asociația Internațională a Transporturilor Aeriene (IATA).  Această categorie include componentele pentru amestec cu kerosen. |
| 5 | Alte tipuri de kerosen | Distilat de petrol rafinat utilizat în alte sectoare decât transportul aerian. Se distilează la o temperatură între 150 oC și 300 oC. |
| 6 | GPL | GPL-urile sunt hidrocarburi parafinice ușoare obținute în urma proceselor de rafinare și în instalațiile de stabilizare a țițeiului și de prelucrare gazului natural. Acestea constau în principal din propan (C3H8) și butan (C4H10) sau dintr-o combinație între cele două. Propilena, butilena, isopropilena și isobutilena ar putea de asemenea să fie incluse aici. GPL-urile sunt de obicei lichefiate la presiune pentru transport și depozitare. |
| 7 | Nafta | Nafta este o materie primă atât pentru industria petrochimică (de exemplu producerea de etilenă sau de compuși aromatici), cât și pentru producerea de benzină prin reformare sau izomerizare în rafinării.  Nafta include materialele care au o temperatură de distilare între 30 oC și 210 oC sau un interval între aceste valori. |
| 8. | Motorină/carburant diesel (păcură distilată) | Motorina este în principal un distilat intermediar care se distilează la o temperatură între 180 oC și 380 oC. Această categorie include componentele pentru amestec. Există mai multe tipuri de calitate în funcție de utilizare: |
| 8.1. | Din care: Motorina pentru transporturi | Motorină pentru motoare diesel cu aprindere prin compresie (autovehicule, camioane etc.), care are de obicei un conținut redus de sulf; |
| 8.1.1. | De la punctul 6.1, din care: biomotorinele | Această categorie include biomotorina (un ester metilic, de calitate diesel, produs din ulei vegetal sau animal), biodimetileterul (dimetileter produs din biomasă), biocombustibilul Fischer-Tropsch (produs din biomasă), biouleiurile presate la rece (uleiuri produse din semințe oleaginoase printr-un proces exclusiv mecanic) și toate celelalte tipuri de biocombustibili lichizi care sunt adăugați, amestecați sau utilizați direct ca motorină pentru transport. |
| 8.2. | Din care: motorina pentru încălzire și alte utilizări | Combustibil ușor pentru încălzirea spațiilor industriale și comerciale, motorină pentru transporturile navale și motorină pentru transporturile feroviare, alte tipuri de motorină, inclusiv motorinele grele, care se distilează la o temperatură între 380 oC și 540 oC și care sunt utilizate ca materii prime în petrochimie. |
| 9. | Păcură | Include toate tipurile de păcură reziduală (grea) (inclusiv cele obținute prin amestec), a căror vâscozitate cinematică depășește 10 cSt la 80 oC. Punctul de aprindere este întotdeauna de peste 50 oC, iar densitatea este întotdeauna de peste 0,90 kg/l. |
| 9.1. | Din care: cu conținut redus de sulf | Păcură grea cu conținut de sulf sub 1 %. |
| 9.2. | Din care: cu conținut ridicat de sulf | Păcură grea cu conținut de sulf de minimum 1 %. |